शुक्रवार को सिविल लाइंस कोतवाली में पत्रकारों से बातचीत में एसपी देहात मणिकांत मिश्रा ने बताया कि कलियर थानाक्षेत्र के धनौरी निवासी अशोक कुमार ने छह मई को कलियर थाने में मुकदमा दर्ज कराया था। जिसमें बताया था कि मुकेश निवासी कडच्छ मोहल्ला ज्वालापुर ने कुछ दिन पहले पूजा उर्फ रीता निवासी कोटद्वार से उसकी शादी तय कराई थी। मुकेश ने बताया था कि यह परिवार गरीब है। इसलिए शादी के खर्च के लिए 50 हजार की रकम अशोक से ली गई। रोशनाबाद कोर्ट में दो अप्रैल को शादी कराई गई। इस दौरान पूजा के पिता महेंद्र भी शामिल थे। शादी की रात को ही दुल्हन पूजा घर से पहने हुए जेवरात लेकर गायब हो गई। सुबह जब दुल्हन गायब मिली तो उसे तलाश किया गया, लेकिन कोई पता नहीं चला।